Avainsanat

Tiivistelmä



Avainsanat

1. Sijoittautumisvapaus – Palvelujen tarjoamisen vapaus – Palvelut sisämarkkinoilla – Direktiivi 2006/123 – Kaupallinen viestintä

(Euroopan parlamentin ja neuvoston direktiivin 2006/123 4 artiklan 12 kohta ja 24 artikla)

2. Sijoittautumisvapaus – Palvelujen tarjoamisen vapaus – Palvelut sisämarkkinoilla – Direktiivi 2006/123 – Säänneltyjä ammatteja koskeva kaupallinen viestintä

(Euroopan parlamentin ja neuvoston direktiivin 2006/123 24 artiklan 1 ja 2 kohta)

Tiivistelmä

1. Palveluista sisämarkkinoilla annetun direktiivin 2006/123 4 artiklan 12 kohtaan sisältyvän määritelmän mukaan kaupallisen viestinnän käsitteeseen kuuluu klassisen mainonnan lisäksi muita mainonnan muotoja ja uusien asiakkaiden hankkimiseen tähtäävien tietojen välittämistä.

Aktiivinen asiakashankinta kuuluu siis direktiivin 2006/123 4 artiklan 12 kohdassa ja 24 artiklassa tarkoitetun kaupallisen viestinnän käsitteeseen, koska se on sellainen tietojen toimittamisen muoto, jonka tarkoituksena on uusien asiakkaiden etsiminen, ja siihen sisältyy palvelujen tarjoajan ja potentiaalisen asiakkaan välinen yksilöllinen kontakti palvelujen tarjoamiseksi jälkimmäiselle, minkä vuoksi se voidaan luokitella suoramarkkinoinniksi.

(ks. 32, 33 ja 38 kohta)

2. Palveluista sisämarkkinoilla annetun direktiivin 2006/123 24 artiklan 1 kohtaa on tulkittava siten, että se on esteenä kansalliselle säännöstölle, jossa kielletään täysin tilintarkastajan ammatin kaltaisen säännellyn ammatin harjoittajilta aktiivinen asiakashankinta. Sekä 24 artiklan tarkoituksesta että sen asiayhteydestä käy ilmi, että unionin lainsäätäjän tarkoituksena oli paitsi poistaa täydelliset kiellot, joiden mukaan säänneltyjen ammattien harjoittajat eivät saa harjoittaa kaupallista viestintää sen muodosta riippumatta, myös poistaa kiellot, jotka koskevat yhden tai useamman direktiivin 2006/123 4 artiklan 12 kohdassa tarkoitetun kaupallisen viestinnän muodon, kuten mainonnan, suoramarkkinoinnin tai sponsoroinnin, harjoittamista. Kun otetaan huomioon direktiivin johdanto-osan 100 perustelukappaleessa mainitut esimerkit, direktiivin 24 artiklan 1 kohdassa kiellettyinä täydellisinä kieltoina on pidettävä myös ammatillisia sääntöjä, joissa kielletään julkaisemasta tiedotusvälineissä tai joissakin niistä palveluntarjoajaa tai hänen toimintaansa koskevia tietoja.

Aktiivisen asiakashankinnan kieltoa laajasti ymmärrettynä siten, että sillä kielletään kaikki aktiivinen asiakashankinta sen muodosta, sisällöstä tai käytetyistä keinoista huolimatta ja siten, että se kattaa kaikki viestintäkeinot, jotka mahdollistavat tällaisen kaupallisen viestinnän toteuttamisen, on pidettävä direktiivin 2006/123 24 artiklan 1 kohdassa kiellettynä kaupallisen viestinnän täydellisenä kieltona.

Koska tällaisella säännöstöllä kielletään täysin yksi kaupallisen viestinnän muoto ja tämän vuoksi se kuuluu direktiivin 2006/123 24 artiklan 1 kohdan soveltamisalaan, se ei ole yhteensopiva kyseisen direktiivin kanssa, eikä se voi olla perusteltu direktiivin 24 artiklan 2 kohdan nojalla, vaikka se on syrjimätön, yleiseen etuun liittyvästä pakottavasta syystä perusteltu sekä oikeasuhteinen.

(ks. 29, 41, 42, 45 ja 46 kohta sekä tuomiolauselma)